10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบขึ้นจำนวน 4 ท่าน กำหนดให้มีหน้าที่

-   กำกับดูแลรายงานทางการเงินของบริษัท
    ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ ข้อกำหนดของตลาดหลักทรัพย์ฯ
    และกฎหมายที่เกี่ยวข้อง

-   การปฏิบัติตามหลักการบรรษัทภิบาล

-   การประเมินการบริหารความเสี่ยงและการควบคุมภายในให้เหมาะสมมีประสิทธิภาพ

-   กำกับดูแลระบบงานตรวจสอบให้ได้มาตรฐานการตรวจสอบที่ดี

-   คัดเลือกและแต่งตั้งผู้สอบบัญชี

-   รวมทั้งงานอื่น ๆ ที่คณะกรรมการบริษัทได้มอบหมาย

คณะกรรมการตรวจสอบ
ทำหน้าที่กำกับดูแลงานโดยมอบหมายให้แผนกตรวจสอบภายในเข้าปฏิบัติหน้าที่ตรวจสอบระบบการปฏิบัติงาน
และระบบการควบคุมภายใน ซึ่งบริษัทมีการกำหนดมาตรฐานการปฏิบัติงานในทุก ๆ ด้าน
เพื่อให้มีระบบการควบคุมภายในที่ดี
และรายงานผลการปฏิบัติงานโดยตรงกับคณะกรรมการตรวจสอบและกรรมการผู้จัดการ
ในการปฏิบัติงานของแผนกตรวจสอบภายในจะทำรายงานเสนอคณะกรรมการตรวจสอบเพื่อพิจารณาและประเมินผลทุก
ๆ ไตรมาส และระหว่างปีคณะกรรมการตรวจสอบ ผู้บริหาร แผนกตรวจสอบภายใน
และผู้สอบบัญชีภายนอกมีการประชุมร่วมกันอยู่เสมอ

ในปี 2554 คณะกรรมการตรวจสอบได้พิจารณา และให้ความเห็นว่า บริษัทฯ ได้ปฏิบัติตาม
มาตรฐานการบัญชีของสมาคมนักบัญชีฯ และประกาศตลาดหลักทรัพย์ฯ
ในการรายงานงบการเงินรายไตรมาส และงบการเงินประจำปี 2554 ไม่พบสิ่งที่เป็นสาระสำคัญ
ซึ่งไม่สอดคล้องต่อการปฏิบัติตามหลักการบรรษัทภิบาลที่ดี
มีระบบการควบคุมภายในที่เหมาะสมกับสภาพธุรกิจ และไม่พบจุดอ่อนที่เป็นสาระสำคัญ
ซึ่งสอดคล้องกับความเห็นของผู้สอบบัญชี

ความเห็นของคณะกรรมการตรวจสอบต่อผู้ถือหุ้น ได้แสดงไว้ในรายงานของคณะกรรมการตรวจสอบ
ปรากฏในรายงานประจำปี 2554 ดังนี้

“คณะกรรมการตรวจสอบ บริษัท บางกอกสหประกันภัย จำกัด (มหาชน)
ได้รับการแต่งตั้งจากคณะกรรมการบริษัทฯ เมื่อวันที่ 12 พฤษภาคม 2554
ประกอบด้วยกรรมการของบริษัทจำนวน 4 ท่าน ทุกท่านเป็นกรรมการอิสระ
กรรมการตรวจสอบทุกท่านผู้มีความรู้ความสามารถ ประสบการณ์ทางด้านบัญชีการเงิน
และการบริหารงานบุคคล ได้แก่

1.  นายทวิช เตชะนาวากุล ประธานคณะกรรมการตรวจสอบ

2.  รศ.ประนอม โฆวินวิพัฒน์ กรรมการตรวจสอบ

3.  นายพิชิต สินพัฒนสกุล กรรมการตรวจสอบ

4.  นายสุนทร ก่อนันทเกียรติ กรรมการตรวจสอบ

ระหว่างปี 2554 คณะกรรมการตรวจสอบ ได้ปฏิบัติหน้าที่ ตามกฎบัตรของบริษัท
โดยได้รับความเห็นชอบจากคณะกรรมการบริษัทแล้ว ได้มีการประชุมรวมทั้งสิ้นจำนวน 4 ครั้ง
เพื่อทำการพิจารณาในเรื่องต่างๆ โดยมีประเด็น และสาระสำคัญ ดังต่อไปนี้

1.  พิจารณางบการเงินรายไตรมาส และงบการเงินประจำปี 2554
    รายงานทางการเงินที่เกี่ยวข้อง รวมถึงการสอบทานรายการระหว่างกัน
    รายการระหว่างผู้ถือหุ้นกับบริษัทที่เกี่ยวข้อง เพื่อให้มั่นใจว่า
    รายการระหว่างกันดังกล่าวเป็นรายการที่ดำเนินการทางธุรกิจตามปกติ
    ไม่มีการถ่ายเทผลประโยชน์ใด ๆ และทำไปเพื่อประโยชน์สูงสุดของบริษัท และผู้ถือหุ้น

2.  สอบทาน และประเมินผลให้บริษัทมีระบบการควบคุมภายในที่ดี มีการปฏิบัติงานที่มีประสิทธิภาพ
    ภายใต้การตรวจสอบภายในที่เหมาะสมเพียงพอ มีการดำเนินงานอย่างโปร่งใส
    รวมทั้งมีการบริหารความเสี่ยง
    โดยสอบทานระบบการบริหารความเสี่ยงขององค์กรอันส่งผลให้สามารถป้องกันความเสียหาย
    ที่อาจเกิดขึ้นได้ภายในระยะเวลาที่เหมาะสม
    ทั้งนี้มีการติดตามการบริหารความเสี่ยงขององค์กรอย่างสม่ำเสมอ

3.  สอบทานให้มีการปฏิบัติตามกฎหมายที่เกี่ยวข้องกับธุรกิจของบริษัท
    ข้อกำหนดของตลาดหลักทรัพย์ฯ และกฎหมายที่เกี่ยวข้องกับธุรกิจประกันภัย อย่างครบถ้วน
    ถูกต้อง และเป็นไปตามหลักการกำกับดูแลกิจการที่ดี
    และยังให้ความสำคัญในเรื่องการเปิดเผยข้อมูลทางการเงินของบริษัท และรายงานต่าง ๆ
    ให้มีความถูกต้อง เชื่อถือได้

4.  คณะกรรมการตรวจสอบได้หารือถึงความเป็นอิสระของผู้สอบบัญชี
    และได้รับการยืนยันจากผู้สอบบัญชีว่าได้รับความเป็นอิสระในการตรวจสอบ
    และได้รับความร่วมมือจากบริษัทเป็นอย่างดี

5.  คณะกรรมการตรวจสอบได้พิจารณาเสนอแต่งตั้ง นายพจน์ อัศวสันติชัย ทะเบียนเลขที่ 4891
    นางสาวจันทรา ว่องศรีอุดมพร ทะเบียนเลขที่ 4996 นายธนะวุฒิ พิบูลย์สวัสดิ์ ทะเบียนเลขที่
    6699 และนางสาววันนิสา งามบัวทอง ทะเบียนเลขที่ 6838 แห่งบริษัท สอบบัญชีธรรมนิติ
    จำกัด เป็นผู้ตรวจสอบบัญชีประจำปี 2555 เนื่องจากเห็นว่า

-   มีมาตรฐานในการทำงานที่ดี มีความเชี่ยวชาญในการสอบบัญชี
    และได้ปฏิบัติหน้าที่เป็นอย่างดีตลอดมา

-   สำนักงานสอบบัญชี และผู้สอบบัญชีตามรายชื่อที่เสนอข้างต้น
    ไม่มีความสัมพันธ์หรือมีส่วนได้เสียกับบริษัท ผู้บริหาร ผู้ถือหุ้นรายใหญ่
    หรือผู้ที่เกี่ยวข้องกับบุคคลดังกล่าว
    จึงมีความเป็นอิสระในการสอบบัญชีและแสดงความเห็นต่องบการเงินของบริษัท

  ทั้งนี้มีค่าตอบแทนเป็นจำนวนเงิน 845,000 บาท
  สำหรับค่าตอบแทนการประเมินระบบการควบคุมภายใน
  โดยผู้สอบบัญชีรับอนุญาตของบริษัทประกันภัยประจำปี 2555 เป็นจำนวนเงิน 140,000 บาท
  รวมจำนวนเงินทั้งสิ้น 985,000 บาท
  เพื่อให้คณะกรรมการบริษัทนำเสนอต่อที่ประชุมผู้ถือหุ้นอนุมัติต่อไป

คณะกรรมการตรวจสอบของบริษัทฯ เห็นว่าในปีที่ผ่านมา คณะกรรมการบริษัท และผู้บริหาร
ให้ความสำคัญกับการบริหารงานตามหลักธรรมาภิบาลที่ดี
มีความมุ่งมั่นในการปฏิบัติหน้าที่ให้บริษัทบรรลุเป้าหมายเยี่ยงมืออาชีพ
มีการจัดทำงบการเงินเพื่อให้เป็นไปตามหลักการบัญชีที่รับรองทั่วไป
มีการเปิดเผยข้อมูลรายการระหว่างกัน
และรายการที่ก่อให้เกิดความขัดแย้งทางผลประโยชน์อย่างเพียงพอ มีระบบการควบคุมภายใน
มีการปฏิบัติตามข้อกำหนดของตลาดหลักทรัพย์ฯ และกฎหมายที่เกี่ยวข้อง อย่างถูกต้อง ครบถ้วน
และไม่ปรากฏข้อบกพร่องอันเป็นสาระสำคัญ”